ኮርፖሬሽኑ ስኳር ከውጭ እንደማያስገባ አስታወቀ
ስኳር ኮርፖሬሽን የሀገር ውስጥ የስኳር ፍላጎትን በራስ አቅም በማሟላት ስኳር ከውጭ እንዳማያስገባ አስታወቀ። የኮርፖሬሽኑ ኮሚዩኒኬሽን ሥራ አስፈጻሚ አቶ ጋሻው አይችሉህም ዛሬ ለዋልታ እንደገለጹት በተያዘው በጀት አመት በማምረት ላይ በሚገኙና በቀጣይ ወደ ምርት በሚገቡ ፋብሪካዎች የሀገር ውስጥ የስኳር ፍላጎትን ማሟላት የሚያስችል በቂ ምርት ስለሚገኝ በዘንድሮ የበጀት ዓመት ከውጭ የሚገባ ስኳር አይኖርም ።መንግሥት በዓመት ከ130 ሚሊዮን የአሜሪካ ዶላር በላይ ወጪ በማድረግ 2 ሚሊዮን ኩንታል ስኳር ከውጭ ሲያስገባ መቆየቷን  የጠቆሙት ሥራ አስፈጻሚው፣ ዘንድሮ ሥራ የሚጀምሩ አዳዲስ ፋብሪካዎችን ጨምሮ አሁን በማምረት ላይ ባሉ ስኳር ፋብሪካዎች የሀገሪቱን የስኳር ፍላጎት መሸፈን ስለሚቻል ስኳር ከውጭ አናስገባም ብለዋል።    ከፋብሪካዎቹ 7 ሚሊዮን ኩንታል የሚጠጋ  የስኳር ምርት  የሚጠበቅ መሆኑን ሥራ አስፈጻሚው ገልጸዋል፡፡ይህም  የሀገርውስጥ የስኳር ፍላጎትን እንደሚያሟላ ጨምረው አስታውቀዋል።በአሁኑ ሰአት በማምረት ላይ የሚገኙት የስኳር  ፋብሪካዎች ወንጂ ሸዋ፣ መተሐራ፣ ፊንጫአ፣  ተንዳሆና ከሰም ሲሆኑ ፤ የአርጆ ዲዴሳ ስኳር ፋብሪካ በቅርቡ ምርት እንደሚጀምር ታውቋል፡፡በተጨማሪም የኦሞ ኩራዝ ቁጥር 1 እና 2 አዳዲስ ስኳር ፋብሪካዎች በተያዘው በጀት ዓመት ማምረት እንደሚጀምሩም  ጠቁሟል፡፡የስኳር ልማት ፕሮጀክቶች በተያዘላቸው ጊዜ ያለመጠናቀቃቸውን ምክንያትም ፕሮጀክቶቹ ከመጀመራቸው አስቀድሞ ልማቱ በሚካሄድባቸው አካባቢዎች ምንም አይነት የመሠረተ ልማት አውታሮች አለመኖር እንዲሁም  የፋይናንስ እጥረት፣ የማስፈጸም አቅም ማነስና የማሽነሪና የመለዋወጫ እቃዎች አቅርቦት ችግሮች መሆናቸውን አስረድተዋል ።       ኮርፖሬሽኑ ከተለያዩ የሀገር ውስጥና  የውጭ ተቋማትና ኩባንያዎች ምርጥ ተሞክሮን በመውሰድ በአደረጃጀት፣ በፋይናንስና በኦፕሬሽን አፈጻጸም ረገድ የታዩ ተግዳሮቶችን ቀስ በቀስ በመፍታት የፕሮጀክቶችን የግንባታ  አፈጻጸም ለማሻሻል ጥረት እያደረገ  መሆኑንም አቶጋሻው አመልክተዋል።ባለፈው ዓመት በኤሊኒኖ ምክንያት በተከሰተው ድርቅ  በሸንኮራ አገዳ ምርታማነት ላይ አሉታዊ ተጽዕኖ ማሳደሩን ያመለከቱት አቶጋሻው ፤ ክስተቱ የስኳር ምርት በተፈለገው መጠን እንዳይመረት አድርጓል ነው ያሉት  ፡፡ኮርፖሬሽኑ በስኳር ልማት የተሰማሩ የሀገር ውስጥና የውጪ ኮንትራክተሮች በተቀመጠላቸው የጊዜ ሰሌ መሠረት ሥራቸውን እንዲያጠናቅቁ በቅርበት እየሰራ መሆኑን ኃላፊው አስረድተዋል። ትርጉም ሰለሞን ተስፋዬ 